Source: http://www.bihon.ro/csm-oradea-s-a-calificat-in-playoff/897188
Timestamp: 2018-04-24 12:14:43+00:00

Document:
CSM Oradea s-a calificat in playoff - BIHON
CSM Oradea s-a calificat in playoff
2. aprilie 2011 21:53	 Reactualizat la:	 3. aprilie 2011 17:13
Aşteptat cu enorm interes dar şi cu o oarecare îngrijorare, meciul dintre CSM Oradea şi CS Otopeni s-a dovedit a fi mult mai accesibil pentru orădeni faţă de previziuni.
CSM Oradea a dominat partida cu multă autoritate, astfel încât problema echipei învingătoare nu s-a pus niciun moment.
Orădenii au început foarte decişi meciul, detaşându-se imediat după start, scorul primului sfert consemnând o diferenţă confortabilă, scor 25-11. Ecartul s-a mărit şi mai mult în sfertul secund, scor la pauză 38-16. Oaspeţii au redus puţin din diferenţă în sfertul trei, dar n-au avut puterea să se apropie prea mult, scor 54-37. Ultimul sfert a fost apoteotic. Jucătorii orădeni au încheiat partida în aclamaţiile spectatorilor, sărbătorind împreună cu aceştia clasarea pe locul VI şi calificarea la turneul play-off. În primul tur al turneului play-off, CSM Oradea va juca în compania echipei de pe locul III, Gaz Metan Mediaş. Întâlnirea se va disputa pe parcursul a cinci meciuri, primele două urmând să aibă loc la Mediaş, următoarele două la Oradea, iar apoi cel decisiv (dacă va fi nevoie) din nou la Mediaş.
„A fost ceva mai uşor decât ne-am aşteptat. Am avut emoţii uriaşe, pentru că Otopeniul este o echipă imprevizibilă, capabilă să bată pe oricine şi nu îmi doream ca totul să se decidă în ultimul meci. Am crezut tot timpul în victorie şi în îndeplinirea obiectivului nostru, dar vă daţi seama ce s-ar fi putut întâmpla dacă am fi prins o zi proastă în acest meci? Nici nu e bine să ne gândim la aşa ceva!
La pauză, le-am spus jucătorilor că vreau să câştigăm şi sfertul trei, pentru că Otopeniul este în stare să întoarcă rezultatul, aşa cum a făcut-o şi cu Steaua”, a declarat după meci, copleşit de bucurie, antrenorul Cristian Achim. Tehnicianul orădean a mulţumit jucătorilor şi publicului. „Noi nu am pornit cu obiectivul calificării la play-off, dar acesta a apărut pe parcurs, în urma rezultatelor bune înregistrate. Am terminat pe locul şase, înaintea unor echipe care au investit cu mult mai mulţi bani decât noi. Băieţii au fost minunaţi, ei sunt principalii artizani ai victoriilor până la urmă. Ţin să mulţumesc în mod deosebit publicului, care a avut un rol foarte important în acest campionat. Sunt atât de fericit, încât le-am promis jucătorilor că dacă ne calificăm în play-off, mă voi duce să petrec alături de ei în club”, a mărturisit Cristian Achim.
Arena „Antonio Alexe”. Spectatori: circa 1.700 CSM Oradea – CS Otopeni 70-47 (25-11, 13-5, 16-21, 16-10) CSM Oradea: Pascu 2, Ştefan, Maric 16 (2×3), Paşca 5 (1), Stretea, Topcov 18, Hora, Mandic 7 (1), Török, Lázár, Mitchell 13 (1), Schachtner 9. Antrenor: Cristian Achim CS Otopeni: Medvedj 11 (1), Popovic 11 (1), Urucatu, Popescu, Burrell 12 (2), Minea, Scott 12 (1), Vlaicu, Jiscanu, Belanovic, Văcărescu. Antrenor: Eugen Ilie
Arbitri: Doru Vinaşi – Laurenţiu Grigoraş, Alexandru Anica. Comisar FR Baschet: Ioan Olaru
Taguri: csm oradea, playoff

References: CSM 
 CSM 

CSM 
 CSM 
 CSM 
 CSM 
 csm